Den gamle formand er med ham. Ikke Villy, men den helt gamle. Aksel Larsen, SF-stifteren, som engang sagde, at »hvis man bliver bange den dag, man bliver tilbudt del i magten, så skal man hellere droppe politik og dyrke kål i stedet«.

SF’s unge komet Jacob Mark har i aggressivt store bogstaver printet citatet og hængt det på døren til sit gruppelederkontor på Christiansborg. Og han mener det. SF er et parti, som skal søge magten - og på sigt skal det helst være i regeringen.

»Tænk, hvis det er sådan, at idealistiske partier bare ikke kan tage magten. Så får vi aldrig forandret samfundet«, lyder forklaringen.